KERSFEES SKOUSPEL VANJAAR IN PRETORIA EN KAAPSTAD – Olka Bolka Magazine
November 28, 2019 November 28, 2019 - by MiggieK
Grand Arena, GrandWest, Jakes gerwel-rylaan 1, Goodwood, Kaapstad | Saterdag, 14 Desember 2019 @ 20:00
Sun Arena @ Time Square, Menlyn Maine, Aramistlaan 209, Menlyn, Pretoria | Maandag, 16 Desember 2019 @ 15:00
met spesiale gaskunstenaar Leo Sayer
en Alwyn Oberholster | Granville Michaels | Jak de Priester | Joshua na die Reën | Mathys Roets | Monique | Nianell | Pieter Smith | Scott Engelbrecht | Steffie le Roux | Taschè
Musikale regisseur: Jaconell Mouton | Regisseur: Frans Swart
Lefra Produksies kondig met trots aan dat vanjaar se Kersfees Skouspel by die Grand Arena van GrandWest in Kaapstad op Saterag, 14 Desember om 20:00 aangebied word, en daarna terugkeer na die Sun Arena, Time Square in Pretoria op Maandag, 16 Desember om 15:00. Meer as 15 top kunstenaars gaan in hierdie produksie optree en dit gaan 'n wonderlike Kerskonsert wees in die ware Boney M-styl van Kerskonserte. Noot vir Noot se Jaconell Mouton is weereens die regisseur en Frans Swart, wat bekend is as regisseur van al die skreeunsnaakse klugte soos My Oom se Vrou se Plekkie is die regisseur met 'n volle orkes. Besprekings kan gedoen word by Computicket 0861 915 8000 of aanlyn by: www.computicket.com. Groepe van meer as 10 kry 'n lekker afslag – skakel Monica by (011) 815 3000 of epos aan admin@lefra.com Maatskappye kan ook losies vir hulle gaste of personeel koop – skakel Charl by (011) 815 3000 of eops aan charl@lefra.com Lees meer by www.kersfeesskouspel.co.za Kersfees Skouspel word aangebied met die vriendelike samewerking van Renegades Removals, RSG, Sounds Good, Hollywood Costumes, Van Loveren-wyne, Ambassador Executive en WS Pianos.
Kersfees Skouspel spog vanjaar met die room van Suid-Afrikaanse sangers en teatergangers gaan 'n fees van talent sien en hoor, met Alwyn Oberholster, Granville Michaels, Jak De Priester, Joshua Na Die Reën, Mathys Roets, Monique, Nianell, Pieter Smith, Scott Engelbrecht, Steffie Le Roux en Taschè op die verhoog. Lefra het ook so pas aangekondig dat die wêreldbekende Leo Sayer Suid-Afrika toe kom in Desember om as internasionale gaskunstenaar op te tree in vanjaar se Kersfees Skouspel-konserte.
Leo Sayer het werklik geen bekendstelling nodig. Hy het in sy 40 jaar-loopbaan die wêreld deurkruis! Van die Olimpiese Stadion in Moskou deur na Central Park in New York, die Las Vegas Hilton, Wembley Arena tot by die Royal Albert Hall in Londen. Hy het saam met die baie bekende Muppets en The Wiggles opgetree. Omtrent elke liedjie wat Leo opgeneem het, was 'n groot treffer. Om maar net 'n paar te noem: When I Need You, Can't Stop Loving You, More Than I Can Say, One Man Band en die immergewilde dansliedjie, You Make Me Feel Like Dancing. Leo skryf die meeste van sy liedjies self en het ook vir heelwat ander kunstenaars geskryf soos Tina Turner, Dolly Parton, Jennifer Warnes en Gene Pitney. So saam met sy eie besige skedule het hy ook onder andere Cliff Richard se massiewe treffer, Dreamin geskryf. Die besige Leo Sayer het ook so pas weer 'n nuwe album op die rak met die titelsnit, Selfie!
Alwyn Oberholster is 'n gunsteling in die Afrikaanse musiekbedryf. Alwyn se passie vir musiek kom al van jonk af en het in 'n huis vol musikante groot geword. Alwyn is al veertien jaar lank in die bedryf en is gewild onder sy aanhangers. Sy Afrikaanse album "Maak of Breek" doen tans baie goed, maar Alwyn is ook gewild en bekend onder gehore vir sy briljante vertolking van die ouer treffers deur name soos Billy Joel, Neil Diamond, Allen Jackson, die Staccatos, die Bee Gees en vele meer. Alwyn het in 2015 die voorprogram gedoen met die Vengaboys se toer deur Suid-Afrika. Alwyn is ook 'n jaarlikse instelling op die Oppiwater Kunstefees, en het daar opgetree met produksies soos Beautiful Noise – A Tribute To Neil Diamond en Soen My, Druk My. Na sy suksesvolle Goue Oues in 2017 en Goue Oues 2 tydens verlede jaar se Oppiwater, is Alwyn terug met nuwe "goue oues" in Goue Oues 3 by die Oppiwater Kunstefees 2020.
Granville Michaels het dalk in die stowwerige strate van Grassy Park groot geword, maar sy musiek het om al na die grootste verhoeë in die land geneem, en is sy wonderlike talent ook vanjaar op die Kersfees Skouspel-verhoog te siene. Granville is die jongste van ses kinders en reeds van jonks af het musiek 'n groot invloed op sy lewe gehad. "My oorlede pa, Isak, het 'n ongelooflike stem gehad en was gereeld besig om sy vriende in ons tuin te vermaak," sê Granville. "Terwyl my pa gesing het, dink ek dat die evangelieklanke die werklike groot invloed destyds was. Ek was 'n groot aanhanger van die REAL Sisters saam met wie ek later getoer het. Ek was was veral betrokke by 'n klomp jazz-orkeste en daar was soveel groepe in Kaapstad, maar my gunsteling was Jonathan Butler s'n. Ek het die kans gekry om saam met hom op te tree by die destydse Nico Malan in 1996." Gedurende die 90s was hy lid van die evangeliegroep Enco'Rage voordat hy met sy sololoopbaan begin het, en uiteindelik die prys vir die Beste Manlike Kunstenaar tydens die Hope SA-toekennings in 1997 gewen het. "Dit was opwindende tye vir my," sê hy. "Enco'Rage het in 1995 Johannesburg toe gekom vir TV-opnames, en Granville het besluit om Johannebsurg toe te verhuis, en het daarna vir 'n klompie jare vir die Barnyard-teaters opgetree, voordat hy sy eie paadjie as vryskutmusikant begin volg het.
Joshua na die Reën behandel uiteenlopende temas in sy musiek – van vrolike tot introspektiewe. Die liriese inhoud van sy musiek is gebaseer op persoonlike ervarings en is ten alle tye eerlik, onpretensieus en outentiek. Joshua na die Reën se agtergrond as uitvoerende kunstenaar tel in sy guns wanneer hy die ateljee betree. 'n Mens hoor deesdae selde 'n snit op radio wat nie gemanipuleer is deur middel van tegnologiese kulkunsies nie. Teenstrydig met hierdie tendens voel Joshua na die Reën gemaklik om agter die klavier in te skuif en 'n liedjie vas te vang met slegs een opname. Dit laat hom toe om die volronde, organiese klank van die verhoog af deur te trek en vas te vang in die ateljee.
Mathys Roets het sy musiekloopbaan in 1989 begin toe hy met sy kitaar in die hand, in 'n winkelsentrum in Pretoria, vir fooitjies gesing het. In 1996 maak hy 'n belangrike deurbraak met sy debuutproduksie op die KKNK. In hierdie vertoning, Nokturne, sing hy die musiek van Koos du Plessis. Die musiek van Koos du Plessis het Mathys, met sy donker fluweelstem, soos 'n handskoen gepas. Deur sy loopbaan het Mathys bekendheid verwerf vir sy sielvolle vertolkings van die wêreld se mooiste ballades, veral die musiek van Leonard Cohen, Roger Whittaker en Neil Diamond. Die pad wat hy gestap het, was nie maklik nie. Hy het harde bene gekou, self luidsprekers rondgedra en van restaurant na restaurant gegaan om daar te sing, maar toe hy uiteindelik raakgesien word, het dinge behoorlik vir hom vlam gevat.
Hoor jy die naam Nianell, weet jy presies wie die formidabele diva is van wie daar gepraat word! Sedert haar treffer Who Painted the Moon Black in 2002, tot nou toe, het Sonia Nel die land betower met haar suiwer stem. Nianell se optredes is deesdae, uit keuse, baie minder as voorheen. Haar drieling is vanjaar 12-jaar oud, en sê sy dat sy haar grootste lewenslesse by die drie geleer het. Sy het pas haar tweede boek Life Simplified bekendgestel, waarin sy praat oor hoe om jou selfwaarde te besef. Sy het die afgelope paar jaar wegbeweeg van die hoofstroom-vermaakbedryf, en eerder haar musiektalent gebruik om mense te help met genesing. "Die ding wat my die gelukkigste maak in die hele wêreld, is om mense te leer hoe om hulleself te vind. Ek is lief vir sing, maar dit gee my nie naastenby soveel vreugde soos om mense oor hierdie goed te leer nie", sê sy.
Regisseur, Frans Swart sê hy is baie opgewonde oor die sterk span sangers en musikante wat in Kersfees Skouspel gaan optree. "Deur die jare was Kersfees Skouspel nog altyd 'n skouspel van klank, kleur, kostuums, musiek, sang en beslis 'n skouspel van Kersmusiek. Kersfees is so 'n wonderlike tyd met die viering van Jesus se geboorte en dit is so 'n voorreg om hierdie produksie net voor Kersfees aan te bied. Ons nooi al ons mense uit om Kersfees te kom vier met die wonderlikste kunstenaars en die mooiste Kersmusiek wat nog ooit geskryf is.
Bespreek onmiddellik by Computicket 08619158000 of www.computicket.com. Groepe meer as 10 teen afslag – skakel Monica by (011) 815 3000 of epos aan admin@lefra.com